KIRJALLINEN KYSYMYS E-1292/02

esittäjä(t): Patricia McKenna (Verts/ALE) komissiolle

(7. toukokuuta 2002)

Aihe: Castellónin satama

Castellónin satamaviranomainen (Autoridad Portuaria de Castellón)(1) on vastikään aloittanut Castellónin sataman laajennuksen. Hankkeen ympäristövaikutusten arviointia toteutettaessa ympäristön laadusta ja arvioinnista vastaava pääosasto (Dirección General de Calidad y Evaluación Ambiental) ei tiedottanut toimista Almassoran kunnan(2) asukkaille, toimielimille eikä yhdistyksille, vaikka Almassoran kunta on kärsinyt eniten Castellónin satamasta ja sen perättäisistä laajennuksista(3). Vaikutustutkimuksen mukaan Castellónin sataman laajennus patoaa täysin sedimentit, jotka keräytyvät sataman rannikko-alueelle. Almassoran ranta-alue sijaitsee kyseisellä rannikolla samoin kuin Mijares-joen suisto (Les Goles -alue). Valencian keskushallinto on ehdottanut, että kyseinen suisto nimettäisiin lintujen erityissuojelualueeksi sekä yhteisön tärkeänä pitämäksi alueeksi(4).

Vaikka Almassoran kunnan ranta-alueet ovat kärsineet eroosiosta ja vesirajan vetäytymisestä Castellónin sataman ja sen laajennusten seurauksena, vaikutustutkimus ei sisältänyt arviota sataman tämänkertaisen laajennuksen vaikutuksista Les Goles -alueeseen, jota uhkaa mahdollisesti meriveden tulviminen alueelle(5). Samaisessa vaikutustutkimuksessa tunnustetaan, että Poseidonia Oceanica -lajia käsittäviä niittyjä esiintyy alle kilometrin läheisyydessä Castellónin satamasta, mutta tutkimuksessa ei käsitellä veteen laskettujen päästöjen ja virtausten muutosten vaikutusta Poseidonia Oceanicaan. Tutkimuksessa väitetään lisäksi virheellisesti, että siinä esitettäisiin tietoja Castellónin sataman Poseidonia Oceanicalle aiheuttamista haitallisista vaikutuksista, ja samalla kielletään, että satamalla olisi tulevaisuudessa vaikutusta lajiin. Väite perustellaan mielestämme epäjohdonmukaisesti ja direktiivin 92/43/ETY määräysten vastaisesti(6). Tutkimus ei täytä myöskään direktiivin 97/11/EY(7) liitteen IV 5 kohdan (estävät toimenpiteet) eikä 5 artiklan 3 kohdan 4 alakohdan (vaihtoehdot) määräyksiä. Ympäristövaikutusselostuksessa ei myöskään käsitellä tässä asiakirjassa esitettyjä kohtia, vaikka joidenkin kohtien puolesta esitettiin tuolloin yli 2000 vetoomusta.

1. Mihin toimenpiteisiin komissio ryhtyy suojellakseen Les Goles -aluetta?. Mihin toimenpiteisiin komissio ryhtyy suojellakseen, säilyttääkseen ja elvyttääkseen niityt, joilla Poseidonia Oceanica esiintyy ja jotka sijaitsevat hyvin lähellä Castellónin satamaa?

2. Onko komissio sitä mieltä, että vaikutustutkimuksen toteuttamisessa on puutteita yleisön osallistumisen osalta?

3. Onko komissio sitä mieltä, että vaikutustutkimuksessa on puutteita Les Goles -alueen ja Poseidonia Oceanican kasvuniittyjen osalta sekä estävien toimenpiteiden ja vaihtoehtojen osalta?

4. Jos kyseiselle hankkeelle olisi myönnetty yhteisön rahoitusta, onko komissio sitä mieltä, että rahoitus pitäisi keskeyttää siihen saakka, kunnes esiin tulleet seikat saadaan selvitettyä?

(1) Espanjan aluekehitysministeriön (Ministerio de Fomento) alainen valtion toimielin.

(2) Kunta, joka sijaitsee suoraan Castellónista etelään.

(3) Tämä tosiseikka on tunnustettu ympäristövaikutusselostuksessa (Espanjan valtion virallinen lehti (Boletín Oficial del Estado) nro 224, 18.9.2001).

(4) Les Goles -alueella on havaittu yli 50 lintulajia, jotka on lueteltu direktiivin 79/409/ETY II liitteessä (EYVL L 103, 25.4.1979, s. 1).

(5) Valencian keskushallinto on tunnustanut nämä uhkakuvat Valencian kosteikkoja käsittelevässä asiakirjassaan nimeltä Catálogo de zonas húmedas de la Comunidad Valenciana, s. 17, heinäkuu 2000.

(6) EYVL L 206, 22.7.1992, s. 7.

(7) EYVL L 73, 14.3.1997, s. 5.

Margot Wallströmin komission puolesta antama vastaus

(4. heinäkuuta 2002)

Komissio on tietoinen parlamentin jäsenen mainitsemista seikoista. Komissiolle on toimitettu jo kolme tätä samaa hanketta koskevaa valitusta.

Komissio on ottanut yhteyttä Espanjan viranomaisiin ja pyytänyt niiltä kommentteja mainituista seikoista sekä lisätietoja hankkeesta.

Espanjan viranomaiset ovat toimittaneet äskettäin vastauksen, jota komissio analysoi parhaillaan. Komissio ei voi vielä tässä vaiheessa ilmoittamaan kantaansa siitä, onko yhteisön lainsäädäntöä sovellettu puutteellisesti.

Komissio ottaa huomioon parlamentin jäsenen toimittamat tiedot ja toteuttaa tarvittavat toimet, jotta sovellettavaa yhteisön lainsäädäntöä noudatettaisiin esillä olevassa asiassa.

Toisaalta Espanjan viranomaiset ovat esittäneet yhteisrahoitusta koskevan pyynnön Euroopan aluekehitysrahastolle (EAKR) Valencian alueen integroidussa toimintaohjelmassa vuosiksi 20002006 Ampliación del puerto de Castellón -hanketta varten. Yhteisön rahoitusosuus on 10 057 000 euroa eli 17,4 prosenttia tämän hankkeen arvioiduista kokonaiskustannuksista. Asiakirjaa käsitellään parhaillaan.

Komissio muistuttaa, että rakennerahastoja koskevista yleisistä säännöksistä 21. kesäkuuta 1999 annetun neuvoston asetuksen (EY) N:o 1260/1999(1) mukaan kaikkien EAKR:sta yhteisrahoitettujen hankkeiden on oltava yhdenmukaisia yhteisön lainsäädännön myös ympäristölainsäädännön kanssa.

(1) EYVL L 161, 26.6.1999.